
LIETUVOS RESPUBLIKOS SEIMO
ETIKOS IR PROCEDŪRŲ KOMISIJA

IŠVADA

DĖL SEIMO NARĖS RASOS JUKNEVIČIENĖS ELGESIO 
2015-09-16     Nr. 101-I-8
Vilnius

Seimo Etikos ir procedūrų komisija (toliau – Komisija): Leonard Talmont, Orinta Leiputė, Saulius Bucevičius, Vida Marija Čigriejienė, Algimantas Dumbrava, Edmundas Jonyla, Jonas Kondrotas, Arminas Lydeka, Vytautas Saulis, Valerijus Simulik, gavusi piliečio Lino Dabašinsko prašymą dėl Seimo narės Rasos Juknevičienės elgesio ir vadovaudamasi Lietuvos Respublikos Seimo statuto (toliau – Seimo statutas) 78 straipsnio 1 dalies 3 punkto nuostata, atliko tyrimą.
Etikos ir procedūrų komisija nustatė:

Linas Dabašinskas savo 2014 m. rugsėjo 16 d. prašyme nurodo, kad Seimo narė Rasa Juknevičienė viešėdama Didžiosios Britanijos premjero rezidencijoje nusifotografavo, jos teigimu, nelegaliai šalia rezidencijos durų ir šią nuotrauką publikavo socialiniame tinkle. 
Seimo narė Rasa Juknevičienė savo 2015 m. birželio 12 d. paaiškinime Nr. 20150612-2 prašė nesvarstyti Lino Dabašinsko kreipimosi, kadangi 2014 m. rugsėjo 3 d. įrašas socialiniame tinkle buvo tiesiog pašmaikštavimas apie padarytą nuotrauką ir tuo ji jokių teisės aktų nepažeidė.

Komisija kreipėsi į Didžiosios Britanijos ambasadą Lietuvoje, prašydama pateikti duomenis, ar legalu fotografuotis šalia Didžiosios Britanijos premjero rezidencijos.

Didžiosios Britanijos ambasada Lietuvoje savo 2015 m. birželio 25 d. rašte pateikė informaciją, kad Seimo narė Rasa Juknevičienė fotografuodamasi šalia Didžiosios Britanijos premjero rezidencijos durų ir šią fotografiją paviešindama socialiniame tinkle nepažeidė nei saugumo, nei protokolo taisyklių.

Atsižvelgdama į tai, kas išdėstyta, ir, vadovaudamasi Lietuvos Respublikos valstybės politikų elgesio kodekso 9 straipsnio 1 dalies 1 punktu, nusprendė:
Seimo narė Rasa Juknevičienė nepažeidė Lietuvos Respublikos valstybės politikų elgesio kodekse įtvirtintų principų.
Pritarta bendru sutarimu.
Komisijos pirmininkas                                                                                     Leonard Talmont
